LOXLEY ร่วง 5% หลังศาลฯสั่ง “กองสลากฯ” จ่ายชดเชยต่ำคาด ผบห.จ่ออุทธรณ์เรียกค่าเสียหายเพิ่ม
LOXLEYร่วง5%หลังศาลฯสั่ง"กองสลากฯ"จ่ายชดเชยต่ำคาด ผบห.จ่ออุทธรณ์เรียกค่าเสียหายเพิ่ม โดยล่าสุด ณ เวลา 10.27 น. อยู่ที่ระดับ 2.32 บาท ลบ 0.12 บาท หรือ 4.92% สูงสุดที่ระดับ 2.44 บาท ต่ำสุดที่ระดับ 2.30 บาท มูลค่าการซื้อขาย 25.35 ล้านบาท
29 มิ.ย. 2561

ผู้สื่อข่าวรายงานว่า ราคาหุ้น บริษัท ล็อกซเล่ย์ จำกัด (มหาชน) หรือ LOXLEY ณ เวลา 10.27 น. อยู่ที่ระดับ 2.32 บาท ลบ 0.12 บาท หรือ 4.92% สูงสุดที่ระดับ 2.44 บาท ต่ำสุดที่ระดับ 2.30 บาท มูลค่าการซื้อขาย 25.35 ล้านบาท

โดยปัจจัยที่ส่งผลให้ราคาหุ้น LOXLEY ปรับตัวลดลงวันนี้ คาดว่ามาจากการที่ศาลปกครองกลางได้มีคำพิพากษาสั่งให้สำนักงานสลากชำระเงินให้แก่ ล็อกซเล่ย์ จีเท็ค จำนวน 945 ล้านบาท พร้อมดอกเบี้ยในอัตราร้อยละ 7.5 ต่อปี โดยคิดเป็นมูลค่าประมาณ 1,441.09 ล้านบาท ซึ่งน้อยกว่ามูลค่าที่ บริษัท ล็อกซ์เล่ย์ จีเทค เรียกร้องขอชดใช้ค่าเสียหายจำนวน 3,167 ล้านบาท พร้อมดอกเบี้ย 7.5% ต่อปี รวมเป็นเงินทั้งสิ้น 6,204 ล้านบาท
ขณะที่ ล่าสุดเช้าวันนี้ (29 มิ.ย.61) LOXLEY แถลงข่าวว่า บริษัทเคารพในคำตัดสินของตุลาการศาลปกครองกลางในคดีหวยออนไลน์ แต่ด้วยจำเป็นต้องยื่นอุทรณ์ต่อศาลปกครองสูงสุด เนื่องจากบริษัทได้ปฎิบัติตามสัญญาครบถ้วนทุกประการ แต่ทางสำนักงานสลากกินแบ่งรัฐบาลไม่สามารถดำเนินการโครงการนี้ได้ จึงทำให้เกิดผลเสียหายกับบริษัทเป็นอย่างมาก เพราะบริษัทได้ลงทุนทำระบบเกมสลาก และติดตั้งเครื่องจำหน่ายสลากทั่วประเทศและอื่นๆไปแล้ว ความเสียหายรวมกว่า 3,200 ล้านบาทอันเป็นมูลค่าที่เสียหายจริง และสูงกว่ามูลค่าที่จะได้รับค่าชดเชยเป็นอย่างมาก
อนึ่ง วานนี้ (28 มิ.ย.61) ศาลปกครองมีคำสั่งให้สำนักงานสลากกินแบ่งรัฐบาล จ่ายค่าเสียหายให้ บริษัท ล็อกซเล่ย์ จำกัด (มหาชน) หรือ LOXLEY เป็นเงิน 945 ล้านบาท พร้อมดอกเบี้ย 7.5% ต่อปี นับตั้งแต่เริ่มฟ้องคดี อย่างไรก็ตาม ทางกองสลากฯสามารถยื่นอุทธรณ์ต่อศาลปกครองสูงสุดได้อีกภายใน 30 วัน นับตั้งแต่ศาลปกครองมีคำสั่ง
ทั้งนี้ หากคิดคำนวนดอกเบี้ยในอัตรา 7.5% เป็นระยะเวลา 7 ปี นับตั้งแต่ได้ทำการยื่นฟ้องต่อศาลปกครองในปี 2554 คิดเป็นจำนวนรวมทั้งสิ้น 496.09 ล้านบาท และเมื่อรวมกับเงินต้น จะเท่ากับว่ากองสลากฯต้องจ่ายให้ LOXLEY รวมเป็นจำนวนเงินทั้งสิ้น 1,441.09 ล้านบาท
ด้านนายสุเชษฐ์ สุขแท้ ผู้ช่วยกรรมการผู้จัดการ บล.ไทยพาณิชย์ เปิดเผยกับ “ข่าวหุ้นธุรกิจออนไลน์” ว่า ปัจจัยที่คาดว่าส่งผลให้ราคาหุ้น LOXLEY ปรับตัวลดลง อาจมาจากสภาพตลาดฯที่ไม่เอื้ออำนวย เลยทำให้นักลงทุนทำการเทขายหุ้นที่มีแนวโน้มไม่ดีออกมา รวมถึงความกังวลเรื่องผลประกอบการทีก่อนหน้านี้คาดว่าจะมีรายได้จากการจำหน่ายหวยออนไลน์ แต่ขณะนี้ยังไม่มีความชัดเจนในเรื่องดังกล่าว พร้อมมองแนวรับที่ระดับ 2 บาท และแนวต้าน 2.40 บาท
 